**Менің Отаным - Қазақстан**

**Тәрбие сағатының тақырыбы**: Менің Отаным - Қазақстан  
**Мақсаты:**  
Білімділік: Жас ұрпақты Отанын сүюге, еліміздің рәміздерін қастерлеуге, бай - қуатты ел екендігін мақтан етуге үйретіп, туған еліне, жеріне деген сүйіспеншілігін арттырып, махаббат сезімін ояту;  
Дамытушылық: Отанын, туған жерін қорғай білуге, халқымыздың талантты ақындарының өлеңдері мен ата - бабаларымыздың өнеге етіп қалдырған даналық сөздері арқылы оқушыларды ұлтжандылыққа, ата мекенін көздің қарашығындай сақтай білуге, патриоттық сезімге тәрбиелеу;  
Тәрбиелік: Ойларын жүйелі түрде жеткізе білу, шығармашылықпен жұмыс жасап, мәнерлеп өлең оқып, мағынасын түсіне білу дағдыларын дамыту.  
Көрнекілігі: Елбасы суреті, Қазақстан Республикасының картасы, рәміздер, авторларының суреттері, қанатты сөздер, гүлдер.  
Әдісі: сұрақ - жауап, әңгімелеу, түсіндірмелі, көрнекілік  
Формасы: тәрбие сағаты  
Тәрбие үрдісі: Азаматтық, патриоттық және полимәдениеттік тәрбие беру.  
  
Барысы: І Ұйымдастыру кезеңі  
Оқушыларды дөңгеленте тұрғызып, қонақтарды қарсы алып, тәрбие сағатының тақырыбымен таныстырамын.  
Біз бүгін «Менің Отаным - Қазақстан» тақырыбында тәрбие сағатын өткелі отырмыз.  
- Балалар, біздің Отанымыз қалай аталады екен?  
- Қазақстан  
- Қазақстан жері қандай?  
- Қазақстан жері үлкен, әдемі, әрі бай.  
- Дұрыс айтасыңдар, балалар, Қазақстан жері батыстан шығысқа қарай 300 000 шақырымға, солтүстіктен оңтүстікке қарай 1700 шақырымға созылып жатыр.  
- Біздің еліміз - жерінің кеңдігімен қатар, табиғи байлығы да мол мемлекет. Өріс толы малы, тайдай тулаған балығы, теңіздей толқыған егіні, дала толы аң - құсы, таусылмас кен байлығы да жеткілікті, мол.  
- Осы айтылған ойларымыздың дұрыстығына көз жеткізу үшін қазір мынадай өлең шумақтарын тыңдап көрсек.  
  
1 ші оқушы  
Отан - жерім, Отан - суым,  
Отан - қуат, нәр береді.  
Отан - ұран, Отан - туым,  
Отан мәңгі гүлденеді.  
  
2-ші оқушы  
Сүйемін мен Отанымды,  
Гүл жайнаған жерімді.  
Сүйемін мен ата - анамды,  
Мені өсірген елімді.  
  
3-ші оқушы  
Отан деген - Атамекен,  
Отан деген - туған жер.  
Отан - ана, Отан - пана,  
Қазақстан - туған ел.  
  
4-ші оқушы  
Отанды біз Атамекен,  
Деп аялап айтамыз.  
Өйткені оны мекен еткен  
Бабамыз бен атамыз.  
  
5-ші оқушы  
Отанды жас - кәріміз де,  
Туған жер деп сүйеміз.  
Өйткені онда бәріміз де,  
Туып, өмір сүреміз.  
6-шы оқушы  
Отан - менің өзегім,  
Қиының болса төземін.  
Алдағы бақыт шақтарды,  
Жүрегіммен сеземін.  
  
7-ші оқушы  
Отаным - менің өзегім,  
Қырыңды шарлап, кеземін.  
Білу керек әр ұрпақ,  
Бес саусақтай өз елін.  
  
8-ші оқушы  
Отаным - мәңгі қорғаным,  
Қалаймын бақыт қонғанын.  
Сүйемін және сондықтан,  
Өзенін, көлін, орманын.  
  
9-шы оқушы  
Бақытты боп жүргенім,  
Сенің арқаң, Ұлы Отан.  
Елім менің тірегім,  
Құшағыңда гүл атам.  
  
10-шы оқушы  
Ата, Әжем, Әкем, анам -  
Төртеуі де «Отан!» маған  
Төртеуі де «Ботам» дейді  
«Ер азамат атан!» дейді  
Мақтанамын Отаныммен,  
Отаныма «Ботамын»мен  
  
11-ші оқушы  
Сарқылмайтын қуатым,  
Тірегімсің сен, Отан!  
Мәңгі соғып тұратын,  
Жүрегімсің, сен Отан!  
12-ші оқушы  
Біз жас ұлан - Отан ана өркені  
Үміт артқан болашағы, ертеңі.  
Туған елдің даңқын көкке өрлетіп,  
Гүлге бөлеп жасартамыз өлкені.  
  
Қазақ биі. Орындайтындар: Сыныбымыздың бір топ қыздары.  
  
Туған жерін сүймейтін адам жоқ. Олай болса, туған жер туралы қандай мақал - мәтелдер біледі екенбіз?  
  
Мақал- мәтелдер  
1)Туған жер - тұғырың  
Туған ел - қыдырың.  
2)Туған жердің күні де ыстық, түні де ыстық.  
3)Туған жер – алтын бесік.  
4)Туған жердің топырағы да ыстық.  
5)Өзге елде сұлтан болғанша, өз еліңде ұлтан бол!  
6)Отан – оттан да ыстық.  
  
Отан дегеніміз - адамның туып өскен жері, туған - туысқандарымен, жақындарымен бірге тұратын ата мекені. Қазақ елінде тұратын адамдардың Отаны - Қазақстан Республикасы.  
Қазақстан - Туымен тұғырлы,  
Елтаңбасымен еңселі,  
Әнұранымен айбатты.  
Мұғалім:- Балалар, 1992 жылы 4 маусымда жаңа мемлекеттік рәміздер - Елтаңба, Ту бекітілді. Міне, бүгінгі таңда Қазақстан өз алдына Тәуелсіз мемлекет. Біздің өзіміздің Туымыз, Елтаңбамыз, Әнұранымыз бар. Егеменді Қазақстанбыз.  
  
Қорытынды:  
Қазақстан - сен заңғар биіксің, кеңсің. Біздің жанымыз өзіңе деген мақтанышқа бөленген. Біз сенің атыңды жер бетіне жар салар перзентіңбіз, тәуелсіздікті мықтап қолға ұстайтын балаңбыз!  
Біз - тәуелсіз қазақ елінің ең жас жеткіншектеріміз. Сондықтан өз жерімізді, өз елімізді, әкелеріміз бен аталарымыз сияқты қадірлеуге, сүюге, қорғауға тиісті екенімізді естен шығармайық дегім келеді.  
Ұстаздар, ата - аналар, оқушылар сіздерге көп - көп рахмет. Сау болыңыздар!